45. schôdza NR SR - 3.deň - A. dopoludnia
Dátum: 2019-05-13
Poslanec: Červeňáková, Elena (OĽANO)
Druh vystúpenia: Vystúpenie v rozprave

53. Príjemné predpoludnie vám prajem. Vážené kolegyne, vážení kolegovia, vážená pani predsedajúca, vážená pani ministerka, na úvod dovoľte mi povedať jednu vec. Bavili sme sa tu o zdravotníckych pracovníkoch, samozrejme, o sestrách a praktických sestrách. Ja som sestra. Som pri lôžku pacienta 39 rokov. Teraz rok nie, vyše roka nie. Chcem povedať to, že na sestru ozaj sa kladie veľmi vysoký nárok pri poskytovaní kvalitnej a bezpečnej zdravotnej starostlivosti. Tak ako tu bolo povedané, že stačí sestra so strednou zdravotnou školou. Lenže predtým to boli výberové školy a odborné školy, kde sa prijímali absolventky s priemerom do 1,5. Podotýkam, boli to výberové školy. Ja som absolvovala takúto školu, Strednú zdravotnícku školu v Levoči. A je pravda, táto škola ma pripravila perfektne do mojej praxe. Lenže škola nestačí. Je jedno, či to bude stredná zdravotnícka škola, alebo vysoká škola, alebo akákoľvek škola, musíme splniť určitý počet hodín. Hovorí sa o tom, že musí to byť 4 600 hodín. Ešte raz hovorím, škola nestačí. Škola vás nenaučí ľudskému prístupu, ako pristupujete k pacientom, vôbec vás škola na to nepripraví. Myslím si, že je to v ľuďoch, je to v sestrách, v lekároch, v ostatných zdravotníckych pracovníkoch, ako pristupujú k našim pacientom, či majú čas naňho, či majú čas sa s ním porozprávať, či majú čas mu povedať nejaké milé slovo, upokojiť ho. Lebo viete veľmi dobre, keď príde pacient ležať do nemocnice, má strach, nevie, čo sa s ním deje. Niekedy ani ten lekár nemá čas povedať mu, čo vám bude poskytované, čo s vami budeme robiť. Kto to iné má povedať, keď nie tá sestra? Kto iné? Lebo tá sestra stojí pri tom pacientovi – pravda, na zdravie, pani ministerka –, lebo sestra stojí pri pacientovi 24 hodín, nie lekár, nie ostatní zdravotnícki pracovníci, hoci všetci sme dôležití pri poskytovaní zdravotnej starostlivosti, každá jedna kategória zdravotníckych pracovníkov. Takže ľudskosť, charakter sa nedokazuje žiadnou vysokou školou, žiadnou strednou školou, ale je to vždy v človeku. Takže to je, čo sa týka o zdravotníckych pracovníkoch a, samozrejme, o sestrách. Dovoľte mi, aby som predložila pozmeňujúci návrh. V pozmeňujúcom návrhu nám ide o to, aby sa definovala prax pôrodnej asistencie, lebo je úplne iná ako prax sestry, čo sa týka pri poskytovaní ošetrovateľskej starostlivosti. Pôrodné asistentky nepodávajú alebo nerobia niektoré výkony také, ako robí sestra. Robia úplne iné špecifické výkony. To je v tom pozmeňováku. Ďalej v pozmeňováku hovoríme aj o tom, že zákon č. 448/2008 Z. z. sa zmenil, a bol to zákon o sociálnej pomoci, teraz je to o, zákon o sociálnych službách, preto zariadenia sociálnych služieb, chceme, aby boli aj definované v našom pozmeňováku, že sú to zariadenia sociálnych služieb, nie zariadenia sociálnej pomoci. To je po druhé. Po tretie. Odborná spôsobilosť, vlastne zodpovedná osoba v zariadeniach sociálnych služieb musí mať aj odbornú spôsobilosť, samozrejme, tam, kde sa poskytuje ošetrovateľská starostlivosti v zariadeniach sociálnych služieb, musí zodpovedať, musí mať odbornú spôsobilosť, a to aj určitú špecializáciu. Tak definujeme aj tie špecializácie. A čo sa týka zariadení sociálnych služieb hovoríme v pozmeňováku aj o tom, že do zariadenia sociálnych služieb nemôže vstupovať sestra samosprávneho kraja, hoci obce a mestá takisto majú v pôsobnosti zariadenia sociálnych služieb, ale sestra samosprávneho kraja nemôže tam vstupovať preto, lebo zákon nám len definuje, kde môže vstupovať, a to len do zdravotníckych zariadení, kde je poskytovaná ošetrovateľská starostlivosť. Takže chceme, hovoríme v tom pozmeňováku aj o tom, aby sestra samosprávneho kraja mohla vstupovať do zariadení sociálnych služieb, a tam vlastne metodicky viesť a..., viesť a odborne poradiť, ako sa má poskytovať ošetrovateľská starostlivosť v týchto zariadeniach. A, samozrejme, aby táto ošetrovateľská starostlivosť nebola poskytovaná neodborníkmi, kuchármi, upratovačkami a tak ďalej. Takže dovoľte, aby som prečítala pozmeňujúci návrh poslankýň Národnej rady Eleny Červeňákovej a Soni Gaborčákovej, vládny návrh záko... (tlač 1325). Vládny návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, a ktorým sa menia a dopĺňajú niektoré zákony, sa mení a dopĺňa takto: 1. V čl. III sa za doterajší bod 2 vkladajú nové body 3 až 7, ktoré znejú: „3. V § 2 odsek 14 znie: (14) Ošetrovateľská prax je praktické uskutočňovanie činnosti sestry pri: a) poskytovaní ošetrovateľskej starostlivosti, b) riadení a poskytovaní ambulantnej zdravotnej starostlivosti, ústavnej zdravotnej starostlivosti metódou ošetrovateľského procesu.“ 4. V § 2 ods. 15 sa slovo „najmä“ nahrádza slovom „aj“. V § 2 ods. 17 sa slovo „ošetrovateľskej“ nahrádza slovom „zdravotnej“. V § 2 odsek 18 znie: „(18) Prax v pôrodnej asistencii je praktické uskutočňovanie činnosti pôrodnej asistentky pri: a) poskytovaní starostlivosti v pôrodnej asistencii, b) riadení a poskytovaní ambulantnej zdravotnej starostlivosti a ústavnej starostlivosti metódou ošetrovateľského procesu.“ 7. V § 2 sa za odsek 18 vkladá nový odsek 19, ktorý znie: „(19) Prax pôrodnej asistencie zahŕňa aj: a) určovanie potrieb pôrodnej asistencie a zdrojov ich zabezpečovania, b) vedenie dokumentácie pôrodnej asistencie, ktorá je súčasťou zdravotnej dokumentácie a vyhodnocovanie výsledkov starostlivosti v pôrodnej asistencii, c) starostlivosť o reprodukčné zdravie, d) výchovu zdravotníckych pracovníkov k pôrodnej asistencii a k profesionálnej etike, e) spoluprácu s ostatnými zdravotníckymi pracovníkmi a s inými odbornými pracovníkmi v zdravotníctve príslušného zdravotníckeho zariadenia a spoluprácu s inými fyzickými osobami a s právnickými osobami pri plánovaní, poskytovaní, koordinácii a vyhodnocovaní pôrodnej asistencie.“ Doterajšie odseky 19 až 33 sa označujú ako odseky 20 až 34. Doterajšie body sa primerane prečíslujú. K bodu 5 - § 2 ods. 17: Ide o úpravu súvisiacu so zmenou § 2 ods. 14 v tomto doplňujúcom návrhu, keď sa v definícii pôrodnej asistencii používa všeobecnejší termín „zdravotná starostlivosť“, ktorý v sebe zahŕňa aj ošetrovateľskú starostlivosť. Z pohľadu výkonov vykonávajúcich v rámci činností pôrodnej asistencie je poskytovanie zdravotnej asistencie omnoho výstižnejšie ako poskytovanie ošetrovateľskej starostlivosti. Navrhovanou úpravou sa v podstate precizuje definícia pôrodnej asistencie. K bodom 6 a 7 - § 2 ods. 18 a § 2 ods. 19: Navrhovanou úpravou sa po vzore ošetrovateľskej praxe opravuje, upravuje aj prax pôrodnej asistencie. 2. V čl. III doterajšom bode 3 sa nový odsek 34 označuje ako odsek 35. Legislatívnotechnická úprava vyplýva z doplnenia nového odseku 19 do § 2 v čl. III bode 1 tohto pozmeňujúceho a doplňujúceho návrhu. 3. V čl. III sa za doterajší bod 3 vkladajú nové body 4 až 8, ktoré znejú: 4. V § 4 ods. 6 sa vypúšťajú slová „(ďalej len „zariadenie sociálnej pomoci”)”. 5. V § 7 ods. 1 písm. d) sa slová „zariadení sociálnej pomoci” nahrádzajú slovami „zariadení sociálnych služieb a v zariadení sociálnoprávnej ochrany detí a sociálnej kurately”. 6. V § 7 ods. 2 sa slová „§ 2 ods. 23” nahrádzajú slovami „§ 2 ods. 24”. 7. V § 10a vrátane nadpisu sa slová „zariadenie sociálnej pomoci” vo všetkých tvaroch nahrádzajú slovami „zariadenia sociálnych služieb a zariadenia sociálnoprávnej ochrany detí a sociálnej kurately” v príslušnom tvare. 8. V § 10a odsek 5 znie: (5) Zodpovedná osoba musí mať vysokoškolské vzdelanie druhého stupňa v študijnom odbore ošetrovateľstvo, trojročnú odbornú prax a musí spĺnať odbornú spôsobilosť na výkon špecializovaných pracovných činností v špecializačných odboroch: a) ošetrovateľská starostlivosť v komunite, b) ošetrovateľská starostlivosť v pediatrii, c) ošetrovateľská starostlivosť v psychiatrii, d) ošetrovateľská starostlivosť o dospelých. Účelom zavedenia skratky v legislatívnom texte je väčšia prehľadnosť a zrozumiteľnosť textu. V danom prípade však zavedená skratka text nanajvýš formálne zjednodušuje, ale neplní svoj účel, pokiaľ ide o zrozumiteľnosť právneho textu. K bodu 6 - § 7 ods. 2: Legislatívnotechnická úprava súvisiaca s § 2 ods. 18 v čl. III bode 1. K bodu 8 - § 10a ods. 5: Sústavu špecializačných študijných odborov ustanovuje nariadenie vlády č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností (ďalej len „nariadenie vlády”). S účinnosťou od 1. septembra 2018 sa upravili špecializačné odbory pre sestru uvedené v prílohe č. 3, časť D, písm. a) uvedeného nariadenia vlády. Cieľom predloženého pozmeňujúceho a doplňujúceho návrhu v tomto bode je preto oprava a zosúladenie terminológie zákona s novšou úpravou obsiahnutou v nariadení vlády. 3. V čl. III sa za doterajší bod 10 vkladajú nové body 11 až 13, ktoré znejú: „11. V § 46 ods. 1 písmeno h) znie: h) vykonáva dozor nad poskytovaním zdravotnej starostlivosti v rozsahu ustanovenom osobitným predpisom,”. Zákon č. 578/2004 Z. z. v znení neskorších predpisov. Zákon č. 448/2008 Z. z. v znení neskorších predpisov. 12. V § 46 ods. 3 sa na konci pripájajú slová „v zdravotníckych zariadeniach, zariadeniach sociálnych služieb a v zariadeniach sociálnoprávnej ochrany detí a sociálnej kurately”. 13. V prílohe č. 1 k zákonu č. 576/2004 Z. z. nadpis prílohy znie: „Základné materiálno-technické vybavenie na poskytovanie ošetrovateľskej starostlivosti v zariadení sociálnych služieb a v zariadení sociálnoprávnej ochrany detí a sociálnej kurately”. K bodom 11 až 13, ods. 1 písm. h), § 46 ods. 3 a príloha č. 1 k zákonu: Hoci sestra samosprávneho kraja plní úlohy na úseku zdravotníctva vo vzťahu k poskytovaniu ošetrovateľskej starostlivosti a pôrodnej asistencie v zmysle ustanovenia § 46 ods. 1 písm. h) zákona tieto činnosti vykonáva len v zdravotníckych zariadeniach. Keďže samosprávny kraj je tiež zriaďovateľom zariadení sociálnych služieb, kde sa poskytuje ošetrovateľská starostlivosť, sú to zariadenia pre seniorov, zariadenia opatrovateľskej služby, domov sociálnych služieb, špecializované zariadenia, je žiaduce, aby poskytovanie zdravotnej starostlivosti bolo kontrolované aj v týchto zariadeniach. Cieľom predloženého doplňujúceho návrhu je v tomto bode preto umožniť sestre samosprávneho kraja výkon jej úloh nielen v zdravotníckych zariadeniach, ale aj v zariadeniach sociálnych služieb, kde sa poskytuje ošetrovateľská starostlivosť, a tiež v zariadeniach sociálnoprávnej ochrany detí a sociálnej kurately. Z uvedeného dôvodu sa spresňuje odkaz v novej poznámke pod čiarou 53aaa, obsah doterajšieho ustanovenia § 46 ods. 1 písm. h) zákona zostáva naďalej rovnaký. Úprava názvu prílohy č. 1 k zákonu je legislatívnotechnickou úpravou, ktorá súvisí s úpravami uvedenými v bode 3 tohto pozmeňujúceho a doplňujúceho návrhu. Ďakujem.